Diari Oficial de la Generalitat Valenciana


Sumari del DOGV 5936, del 20-01-2009 (2009/405)

DECRET 8/2009, de 9 de gener, del Consell, pel qual es desplega la Llei 6/2002, de 2 d'agost, de la Generalitat, d'Estatut dels expresidents de la Generalitat, en matèria del sistema de seguretat personal.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/01/09/8/dof/vci/html**

### Dades del document

Número de DOGV
:   5936

Data del DOGV
:   20-01-2009

Secció del DOGV
:   I. DISPOSICIONS GENERALS

Número del document
:   2009/405


Data del document
:   09-01-2009

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * legislació
    * policia
    * cap del Govern
    * delicte contra les persones
    * administració regional
    * seguretat pública

DECRET 8/2009, de 9 de gener, del Consell, pel qual es desplega la Llei 6/2002, de 2 d'agost, de la Generalitat, d'Estatut dels expresidents de la Generalitat, en matèria del sistema de seguretat personal. [2009/405]  
La rellevància de la figura del president de la Generalitat, que ostenta la més alta representació de la Comunitat Valenciana, l'ordinària de l'Estat en aquesta, i la presidència del Consell, deriva dels articles 27 i 28 de l'Estatut d'Autonomia de la Comunitat Valenciana, reformat mitjançant la Llei Orgànica 1/2006, de 10 d'abril, així com en la Llei del Consell, articles 1 a 12. En aquest sentit, una vegada finalitzat el desenrotllament de les seues funcions en el càrrec, es fa necessari reconèixer el paper de qui ha exercit la més alta responsabilitat política en la Comunitat Autònoma, a fi de garantir-li la dignitat, distinció, consideració i decòrum que requereix en diferents àmbits de la seua vida, i, en especial, en matèria de seguretat.   
A l'efecte es va promulgar la Llei 6/2002, de 2 d'agost, de la Generalitat, d'Estatut dels expresidents de la Generalitat, que en l'article 3.2 estableix que el Consell, a través del departament competent, adoptarà les actuacions que siguen necessàries per a preservar la seguretat personal dels expresidents, dotant-los dels serveis de seguretat que es consideren necessaris.  
Així doncs, mitjançant la present disposició s'aprofundeix i desenrotlla l'àmbit de la protecció i seguretat dels expresidents de la Generalitat. L'òrgan directiu competent en la matèria és la Direcció General competent en matèria de seguretat i protecció ciutadana, de la Conselleria de Governació, segons estableixen els articles 1 i 10.2 del Decret 100/2007, de 13 de juliol, del Consell, pel qual es va aprovar el Reglament Orgànic i Funcional de la Conselleria de Governació, a la qual correspon la competència de la gestió funcional de la Unitat del Cos Nacional de Policia adscrita a la Comunitat Valenciana, que va ser creada per Ordre de 16 de setembre de 1992, del Ministeri de l'Interior.   
L'Ordre de 16 de setembre de 1992, del Ministeri de l'Interior, va ser aprovada de conformitat amb l'article 47 de la Llei Orgànica 2/1986, de 13 de març, de Forces i Cossos de Seguretat de l'Estat, que estableix la possibilitat d'adscripció de les Unitats del Cos Nacional de Policia a les comunitats autònomes, i amb el Reial Decret 221/1991, de 22 de febrer, pel qual es regula l'organització de les Unitats del Cos Nacional de Policia adscrites a les comunitats autònomes i les peculiaritats del règim estatutari del seu personal.   
De la mateixa manera, l'article 38.1.b) de l'esmentada Llei Orgànica 2/1986, de 13 de març, estableix com a competència pròpia de l'esmentada Unitat, «La vigilància i protecció de persones, òrgans, edificis, establiments i dependències de la Comunitat Autònoma, i dels seus ens instrumentals, tot garantint el funcionament normal de les instal·lacions i la seguretat dels usuaris dels seus serveis». Conseqüentment, assumeix de forma clara una de les competències de la Unitat del Cos Nacional de Policia adscrita a la Comunitat Valenciana, derivada i inclosa en l'àmbit esmentat, com és la seguretat dels expresidents de la Generalitat.  
Per tot allò que s'ha exposat, en virtut de les competències conferides, a proposta del conseller de Governació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 9 de gener de 2009,   
DECRETE  
Article 1. Objecte  
El present decret té com a objecte establir els sistemes de protecció i seguretat personal dels expresidents de la Generalitat, de conformitat amb allò que s'ha estipulat en l'article 3.2 de la Llei 6/2002, de 2 d'agost, de la Generalitat, d'Estatut dels expresidents de la Generalitat, de manera que s'adopten les actuacions precises per a preservar la seua seguretat personal a través dels serveis que es consideren necessaris.   
Article 2. Competència   
La Generalitat, a través de la Conselleria competent en matèria de policia, adoptarà totes les mesures que estime precises per a donar cobertura a la seguretat personal dels expresidents de la Generalitat que desitgen acollir-se als dispositius previstos.   
La Direcció de la Unitat del Cos Nacional de Policia adscrita a la Comunitat Valenciana, a través del Servei de Protecció de Personalitats, és l'òrgan de seguretat competent en la protecció integral dels expresidents de la Generalitat, igual que de la resta de personalitats de la Generalitat i de les seues institucions.  
Article 3. Desenrotllament   
Les funcions a què es refereix l'article 1 d'aquest decret es desenrotllaran mitjançant dispositius ordinaris de protecció dinàmica i estàtica semblants als establits per la Unitat del Cos Nacional de Policia adscrita a la Generalitat per als membres del Consell. Els citats dispositius inclouran una seguretat dinàmica composta per dos escortes, així com un dispositiu de seguretat estàtica i de contravigilància.   
Article 4. Mitjans   
Per a preservar la seguretat personal dels expresidents de la Generalitat, la Unitat del Cos Nacional de Policia adscrita a la Comunitat Valenciana elaborarà els plans de seguretat mitjançant anàlisi dels factors personals i de riscos, efectuant els estudis tècnics necessaris de la personalitat, adreça, família, treball, itineraris i hàbits, en funció dels quals es modificaran, si és el cas, els dispositius policials indicats en l'article anterior.  
Article 5. Condicions especials  
Quan hi concórreguen circumstàncies extraordinàries de possible risc elevat, la Unitat del Cos Nacional de Policia adscrita a la Comunitat Valenciana adoptarà les mesures de seguretat especials oportunes, aplicant els recursos policials extraordinaris, tant estàtics com dinàmics, de reforç necessaris per a la protecció integral dels expresidents, conforme al moment, lloc i circumstàncies.  
Article 6. Termini  
Els serveis referenciats s'iniciaran per la Conselleria competent en matèria de policia, excepte renúncia expressa per escrit a instància de part per la personalitat, en la qual es faça constar que no desitja acollir-se a l'article 3.2 de la Llei 6/2002, de 2 d'agost, de la Generalitat, d'Estatut dels expresidents de la Generalitat. Els esmentats serveis finalitzaran quan l'expresident ho manifeste per escrit o s'esdevinguen fets de raó vital que així ho determinen.   
DISPOSICIONS FINALS  
Primera. Habilitació per al desplegament reglamentari  
Es faculta el conseller amb competència en matèria de policia per a dictar totes les disposicions que i ordres exigisquen l'aplicació i execució del present decret.   
Segona. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.   
Valencia, 9 de gener de 2009  
El president de la Generalitat,  
FRANCISCO CAMPS ORTIZ  
El conseller de Governació,  
SERAFÍN CASTELLANO GÓMEZ


Còpia Permalink ELI